6 Ko aver savato, o Isus đerdinđa ki sinagoga hem sikavđa. Adari inele jekh manuš kasoro desno vas inele šuko. 7 Tegani o učitelja e Zakonestar hem o fariseja posmatrinena le ine te dikhen na li ko savato ka sasljari, sar te šaj tužinen le. 8 A ov džanđa lengere mislija hem phenđa e manušese kas inele šuko vas: "Ušti hem terđov ko maškar!" I ov uštino hem terdino.
9 A o Isus phenđa lenđe: "Te pučav tumen: soi muklo te ćerel pe ko savato: šukaripe ili bišukaripe? Te spasini pe ili te uništini pe o dživdipe?" 10 I dikhindoj sarijen, phenđa lese: "Pružin to vas!" I ov ćerđa ađahar hem lesoro vas ulo sasto. 11 A o fariseja hem o učitelja e Zakonestar pherdile bari holi hem vaćerde maškara pumende so te ćeren e Isusese.
12 Adala dive, o Isus dželo ki gora te molini pe. I nakhavđa sa i rat ani molitva e Devlese. 13 Kad dislilo, vičinđa kora peste ple učenikonen hem birinđa olendar dešudujen. Olen vičinđa apostolja:
14 e Simone kole vičinđa Petar,
hem lesere phrale e Andreja,
hem e Jovane,
hem e Vartolomeje,
hem e Toma,
kova ulo izdajniko.
17 I o Isus huljindoj e Dešudujencar, terdino ko ravno than. A adari inele pherdo lesere učenici hem but narodo taro but thana e judejakere, đi hem tari diz Jerusalim, hem taro e tiresere hem e sidonesere pašutne thana savei uzalo more. 18 Ale te šunen le hem te oven sasljarde oto pumare nambormipa. A saslile hem okola kolen mučinde o melale duhija. 19 I sa o manuša rodinde te pipinen le adalese so baro zoralipe ikljola ine olestar hem sasljari sarijen.
20 I o Isus dikhlja ano ple učenici, i lelja te vaćeri:
"Bahtale injen tumen o čorore,
adalese soi o carstvo e Devlesoro tumaro!
21 Bahtalei okola kolai akana bokhale,
adalese so ka oven čaljarde!
Bahtalei okola kola akana rovena,
adalese so ka asan!
22 Bahtale injen kad o manuša mrzinena tumen,
adalese so verujinena ana mande, ano Čhavo e manušesoro!
23 Tegani radujinen tumen hem ripinen oto bahtalipe, adalese so adžićeri tumen bari nagrada ko nebo! Adalese so ađahar ćerena ine lengere pradada e prorokonencar ano lengoro vreme!
24 Ali jao tumenđe e barvalenđe,
adalese so već leljen tumari uteha!
25 Jao tumenđe kola akana injen čaljarde,
adalese so ka oven bokhale!
Jao tumenđe kola akana asana,
adalese so ka tugujinen hem ka roven!
26 Jao tumenđe kad sa o manuša vaćerena šukar tumendar,
27 "A vaćerava tumenđe so šunena: Mangen tumare neprijateljen! Ćeren šukaripe okolenđe so mrzinena tumen! 28 Vaćeren šukaripe okolenđe so dena tumen armanja! Molinen e Devle okolenđe so ćerena tumenđe bišukaripe! 29 Okolese kova khuvela tut ki čham, irin hem aver čham. Okolese kova lela to ogrtači, ma zabranin te lel tutar hem o gad. 30 De đijekhese kova rodela tutar, hem ma rode palal okolestar kova lela tutar. 31 I sar so mangena avera te ćeren tumenđe, ađahar ćeren tumen olenđe.
32 Te mangljen samo okolen kola tumen mangena, ko ka vaćeri tumenđe hvala? Adalese so hem o grešnici mangena okolen kola olen mangena. 33 Ađahar da, te ćerđen šukaripe okolenđe kola tumenđe ćerena šukaripe, ko ka vaćeri tumenđe hvala? Hem o grešnici ćerena ađahar. 34 Te dinđen ko zajam love okolenđe kastar adžićerena te irinen tumenđe, ko ka vaćeri tumenđe hvala? Hem o grešnici dena ko zajam jekh averese te šaj irini pe lenđe edobor.
